සීමාසහිත හලාවත විවිධ සේවා සමුපාකාර සමිතිය විසින් බෙදා දීමට නියමිතව තිබූ ‍මිනිස් පරිභෝජනයට නුසුදුසු පෝෂණ මළු 06 ක් තම භාරයට ගෙන ඇති මහජන සෞඛ්‍ය පරීක්ෂකවරුන් එම සමුපාකාර සමිතියට එරෙහිව අධිකරණය හමුවේ නඩු පැවරීමට කටයුතු කර ඇත.සීමාසහිත හලාවත විවිධ සේවා සමුපාකාර සමිතිය විසින් පාලනය කරන කන්ජික්කුලිය ප්‍රාදේශීකය විසින් ගැබිණි මව්වරුන්ට බෙදා දී ඇති පෝෂණ මළු වල මිනිස් පරිභෝජනයට නුසුදුසු ආහාර ඇති බවට ලැබී තිබූ ‍තොරතුරක් අනුව මෙම වැටලීම සිදු කර ඇත.එක් පෝෂණ මල්ලක රතු කැකුළු හාල් කිලෝ ග්‍රෑම් 03 ක්,හාල් මැස්සන් ග්‍රෑම් 986 ක්,කඩල ග්‍රෑම් 250 ක්,පරිප්පු කිලෝ ග්‍රෑම් 1 ½ ක්, කුරක්කන් පිටි ග්‍රෑම් 200 ක් සහ බිත්තර 10 ක් බැගින් තිබී ඇත.එක් පෝෂණ මල්ලක වටිනාකම රුපියල් 2000 කි.‍එම පෝෂණ මළු වල තිබූ සහල් දුගඳක් හමන කෘමී සතුන් මිශ්‍ර ඒවා බවත්,බිත්තර භාවිතයට නුසුදුසු කුණු වී තිබූ ඒවා බවත්,හාල් මැස්සන් අපිරිසිදු මිනිස් පරිභෝජනයට නුසුදුසු ඒවා බවද සෞඛ්‍ය නිලධාරීන් විසින් අනාවරණය කරගෙන ඇත.මෙම ආහාර නිකුත් කළ බව කියන සීමාසහිත හලාවත විවිධ සේවා සමුපාකාර සමිතියේ ගබඩාවද සෞඛ්‍ය නිලධාරීන් විසින් පරීක්ෂා කර ඇත.නමුත් ඒ වන විට නිකුත් කිරීමට නියමිත පෝෂණ මළු සියල්ල මුදා හැර තිබී ඇත.සමුපාකාරයේ නිලධාරීන් පවසා ඇත්තේ මෙම පෝෂණ මළු වල ඇති ආහාර පසුගිය අප්‍රියෙල් මාසයේ අසුරන ලද ඒවා බවය.නමුත් එහි තිබූ කුරක්කන් පිටි ඇසුරුම් කර ඇත්තේ පසුගිය ජුලි මස 30 වැනිදා බවට ලේබල් වල සදහන් වන බැවින් සමුපාකාර සේවකයින්ගේ ප්‍රකාශ සෞඛ්‍ය නිලධාරීන් විසින් බැහැර කර ඇත.හලාවත විවිධ සේවා සමුපාකාර සමිතිය යට‍තේ පාලනය වන සෙසු ප්‍රාදේශීක කීපයක්ද පරීක්ෂාවට ලක් කර ඇති නමුත් ඒ වන විට ඒවායේ තිබූ පෝෂණ මළු බෙදා හැර තිබී ඇත.ඒ අනුව පෝෂණ මළු ලබා ගත් ගැබිණි මව්වරුන්ගේ නිවෙස් වලට ගොස් ඒවා පරීක්ෂා කිරීමටද මහජන සෞඛ්‍ය පරීක්ෂකවරුන් කටයුතු කර ඇත.හලාවත ප්‍රාදේශීය සෞඛ්‍ය සේවා අධ්‍යක්ෂිකා වෛද්‍ය සන්ධ්‍යා හේරත් මහත්මියට ලද තොරතුරක් අනුව මහජන සෞඛ්‍ය පරීක්ෂකවරුන් වන කේ.එස්.ඩී.ජයවික්‍රම සහ පී.එස්.මාරසිංහ යන නිලධාරීන් විසින් මෙම වැටලීම සිදු කර ඇත.